Aiora Perez de San Roman Uria

Aiora Perez de San Roman Uria (Oiartzun, Gipuzkoa, 1978ko irailaren 27a) Psikologian lizentziatua da (UPV-EHU) eta Oiartzungo lehen alkate emakumea izandakoa 2011-2015 legealdian, Bildu koalizioarekin.
 Biografia 

 Formazioa 
Psikologian lizentziatua eta Sexologia eta Terapia Sistemikoetan espezializatua da. Oarsoaldean egindako lanaren ondorioz orientazio prozesuei eta enplegu eskaintzen kudeaketari buruzko ezagutzak bereganatu zituen.

 Lanbidea 
Lanbiden prestakuntzarako eta enplegurako orientatzailea da, baina Lanerako hastapenak Droga Menpekotasun Teknikari eta Bitartekaritza Familiarreko espezialista bezala eman zituen. Hezitzaile bezala ere hainbat alorretan jardun izan du, hara nola osasun heziketa eta droga-mendekotasun prebentzioa eta heziketa sexu afektiboko saioak ematen ikastetxeetan, bai ikasle, irakasle nahiz familiekin.

 Alkatetza garaia 
Ezker Abertzalearentzak garai zailak zirenean hartu behar izan zuen alkatetza. Ilegalizazio eta zerrenda beltzen garaia gaindituz, herrian osatu zen Bildu koalizioaren zerrendaburu aurkeztu zen. Lortutako emaitzak ordurarte lortutako onenak izan ziren eta horrez gain, Oiartzunek izan duen lehen emakume alkate izatea suertatu zitzaion.

Emakumea izanda berriz, gizonezkoek ez duten ardura berriak erantsi zitzaizkion alkatetza langintzari. Urte beteko seme baten ama zen alkate izendatu zutenean eta amaieran neska mutiko bikien jaiotzari egin behar izan zion aurre horrek suposatu zion gainkarga eta ardura ikaragarriarekin.

Krisi ekonomikoak dezente markatu zuen bere legealdia. Ordurarte ezagutu gabeko Diputazioko arau mugatzailea jasan behar izan zuten bapatean eta diru partidak asko murriztea tokatu zitzaien, nahi eta behar zituzten proiektuak aurrera ateratzeko arazoak sortuz.

Espainiako banderen auzia izan zen herrian eragin handia izan zuen beste gaia. Oiartzungo udalak 2011ko azaroan jaso zuen udaletxean Espainiako bandera jartzeko gutuna Espainiako Gobernuaren ordezkariak bidalia. Ukatu ondoren, Estatuko abokatuak tribunaletara jo zuen eta bi urte luzez tirabiretan ibili arren, (errekurtsoak, adierazpen instituzionala...) herriaren nahiaren gainetik erabakia onartzea besterik ez zitzaion geratu udalari.

Aurrera ateratako proiektuen artean bere garaikoak dira, besteak beste, prentsaren sona jasotako hauek:

 Arditurriko meategietako sakoneko pasabide berria egitea.
 Euskal Herriko selekzioa BAI' ren monolitoa jartzea.
 Udal Ikastola Partzuergoaren egoitza berriaren inaugurazioa.
 Oiartzungo taxibusa martxan jartzea.
 Frankismoko lan-batailoietako 12.500 presoen oroigarri plakak ezartzea, Arkale, Babilonia eta Aritxulegin.
 Lurraldebuseko txartel bakarrean hiri-garraioko zerbitzua bideratzea.

 Euskara eta euskal kulturarekin konpromisoa 
Haurtzaro Ikastolatik jaso zuen hasierako formazioa eta geroztik ikastetxeko proiektu bultzatzaile modura jardun izan du, ama bezala ere. (Haurtzaro ikastola: 50 urte euskalgintza eta herrigintza sustatzen).

 Herritar aitortza 
"Oiartzuar emakumeak udalekuetan" egitasmoaren barruan, bere izena eraman zuen haur talde batek 2018an.

 Kolaborazioa 

 Echevarriatik Etxeberriara (Ander Iriarte. 2014) Dokumentaleko partaide.

 Elkarrizketak 

 Oiartzuarrak Gara: Oiartzuarrak galdetegia Aiora Perez de San Romanentzat.
 Oiartzun Irratia: Legegintzaldiaren azken txanpako balorazioak.
 Oiartzun Irratia: Jexux Leonet alkate izango denarekin batera.
 Erreferentziak 

 Kanpo estekak 

Kategoria:Oiartzuarrak
Kategoria:Euskal Herriko psikologoak
Kategoria:Emakume psikologoak
Kategoria:Oiartzun
Kategoria:Emakume alkateak
Kategoria:Euskal Herriko emakume alkateak
Kategoria:Emakumea
Kategoria:Wikiemakumeok